Voordele van buite wees vir kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Voordele van buite wees vir kinders
Die inperking op vlak 3 voorsien meer vryheid om enige tyd van die dag te mag oefen. Ons kan dus weer met ons kinders gaan stap of fietsry. In Japan, waar mense onder hoë werksdruk verkeer, maak hulle gebruik van woudterapie, waar mense die geleentheid kry om die helende en kalmerende effek van die natuur vir hulle eie geestesgesondheid aan te wend, deur die natuurskoon in te drink.
Wanneer ons kinders tyd buite spandeer, help die son hulle liggame om vitamine D te vervaardig, wat belangrik is vir beenontwikkeling en ʼn sterk immuunstelsel.
Kinders wat buite is, is geneig om rond te hardloop en rond te spring. Hierdie oefening is goed vir hulle lyfies, en ook vir hulle geestestoestand. Hulle sal minder baklei en in die aand makliker aan die slaap raak.
Dit is belangrik vir kinders om soms iets uitdagend aan te pak. Hulle leer waar hulle grense is, bou selfvertroue, en staan weer op wanneer hulle val. Dit is senutergend om te sien hoe jou kind teen ʼn hoë heuwel afry met sy fiets, maar dit is belangrik dat jy jou oë toeknyp en hom dit toelaat. Hy sal dit as opwindend ervaar. Daar is ook gevind dat die oorkoming van fisiese uitdagings as anti-fobiegedragsterapie kan dien. Kinders leer om vreesaanjaende situasies te hanteer.
ʼn Waardering vir die natuur word gekweek in kinders wat tyd buite spandeer. Hulle maak ʼn konneksie tussen genot en die wind in hulle hare. Hulle leer dat ons die natuur moet oppas en opbou en vir ons nageslagte beskerm.
Kinders wat buite speel, is minder geneig om bysiendheid of miopie te ontwikkel.
Wanneer kinders buite is, vermeerder hulle sensoriese ervarings. Hulle kan die growwe boomstam met die fluweelsagte blaar van ʼn blom vergelyk. Sodoende word jou kind se woordeskat vergroot wanneer julle praat oor wat hy voel, sien en ervaar.
Daar is gevind dat kinders meer oplettend en gefokus is nadat hulle buite gespeel het.
Jou kind is natuurlik nie die enigste persoon wat voordeel gaan trek uit julle tyd saam buite nie. Jy sal self ook meer positief oor die inperking en persoonlike uitdagings voel nadat jy ʼn bietjie buite was.